*Tisztelt Tagtársaim!*

Az ez évi elnöki közgyűlési köszöntő a megszokott gyakorlattól eltérően előbb jelenik meg a Földtani Közlöny hasábjain, és csak később hangzik el élőszóban. Ennek oka a koronavírus járvány, amely miatt bezártságra kényszerültünk, a közösségeken belüli személyes közvetlen kapcsolat sajnos szünetel. Remélem, hogy minél előbb véget ér ez az áldatlan helyzet, és minden tagtársam egészségben vészeli át ezt az időszakot.

Visszatekintve az elmúlt évre megállapítható, hogy a Földtani Társulat működésében 2019. során is azok a fő célkitűzések voltak irányadóak, amelyeket a 2018-ban választott elnökség fogalmazott meg.

A Társulat hagyományaihoz méltó szakmai programok, jelentős hazai tudományos konferenciák kerültek megrendezésre 2019-ben is. Ebben az évben ünnepeltük a legnagyobb hazai földtani és egyben legelső tudományos kutatóintézetünk, a Földtani Intézet alapításának 150. évfordulóját. Ennek fényében, valamint Eötvös Loránd halála 100. éves jubileumának égisze alatt rendeztük meg a Magyar Geofizikusok Egyesületével közös vándorgyűlésünket. Az év során több mint ötven további rendezvény (kongresszus, vándorgyűlés, szakülés, tanulmányút, terepgyakorlat, továbbképzés) keretében bővíthette tudományos ismereteit mintegy 1500 szakember és egyetemi hallgató.

Az ipari partnerekkel korábban kialakított kapcsolatok ápolásának keretében új kezdeményezésként hirdettük meg és indítottuk el szakmai továbbképző kurzus-sorozatunkat. Folyamatosan és sikeresen zajlik az elmúlt években elnyert és az újonnan induló Európai Uniós pályázatok teljesítése, amelyeknek egyre jelentősebb szerepük van a Társulat működésének pénzügyi biztosítása terén.

Programjaink, rendezvényeink „fiatalbaráttá”, az ifjú szakemberek számára is vonzóvá tétele céljából ismét megrendeztük az immár hagyományos „összegyetemi terepgyakorlatot”, és egynapos terepbejárásokat szerveztünk az Ifjúsági Bizottság aktív közreműködésével.

A Társulat egyik kiemelt célja a földtan minél szélesebb körű megismertetése és népszerűsítése, ezért egyre inkább előtérbe kerül az ismeretterjesztő tevékenység, a geológiai örökségek bemutatása és népszerűsítése. Ezek körébe tartoznak az évekkel ezelőtt indult „Év ősmaradványa, ásványa és ásványkincse” mozgalomhoz és a Föld napjához kapcsolódó rendezvények, a Geotóp napi kirándulások és a Földtudományos forgatag, amelyek 2019. során is rengeteg érdeklődőt vonzottak.

*Tisztelt Tagtársaim!*

Szakmánk jelene és jövője szempontjából meghatározó jelentőségű a földtudományi kutatóhelyek sorsa, társadalmi megbecsültsége. Sajnálatos, hogy ezen a téren a korábbi évek során tapasztalt kedvezőtlen változások 2019-ben is folytatódtak. A Magyar Tudományos Akadémia elveszítette a kutatóintézeteit, és a Természettudományi Múzeum költöztetése sem került le végérvényesen a napirendről. A Földtani Társulat természetesen szolidáris minden geológiai kutatóhellyel és azok szakembereivel, és a maga eszközeivel igyekszik a kedvezőtlen változások hatásait enyhíteni.

*Tisztelt Tagtársaim!*

Az előttünk álló év ugyancsak kiemelkedő jelentőségű a hazai földtani kutatás történetében. 2020. során ünnepeljük Társulatunk szakmai folyóiratának, a Földtani Közlönynek 150. évfordulóját, amelyet ünnepi füzetek megjelentetésével kívánunk emlékezetessé tenni. Lóczy Lajos halálának 100. éves jubileuma alkalmából tanulmánykötet megjelentetésével kívánunk tisztelegni minden idők legnagyobb magyar geológusának emléke előtt.

Bízom benne, hogy Társulatunk tagsága a koronavírus járvány által előidézett körülmények között is megőrzi azt a hagyományos szakmai aktivitást és összetartást, amely az elmúlt 172 év hullámvölgyeiből mindig felemelte szakmánkat, újra és újra.

Mindezekhez sikerekben gazdag évet és jó egészséget kívánok minden tagtársunknak.

Jó szerencsét!

Budai Tamás